x

**PÁLYÁZATI FELHÍVÁS**

**a Budapesti Metropolitan Egyetem által meghirdetett**

**Egyetemi Kutatói Ösztöndíj Program keretből finanszírozott**

**Egyetemi Kutatói Ösztöndíj Programhoz**

**2025/2026. tanév**

****

 **Pályázati kód: EKÖP-24-METU**

**Felhívás közzétételének napja: 2025. május 15.**

**Helye: https://www.metropolitan.hu/ekop**

**A Felhívás a Nemzeti Kutatási, Fejlesztési és Innovációs Hivatal 2025. április, 30. napján kelt jóváhagyása alapján kerül meghirdetésre**

Tartalom

[**1. Értelmező rendelkezések** 4](#_Toc195264651)

[**2. A pályázat célja** 4](#_Toc195264652)

[**3. A felsőoktatási intézményre vonatkozó jogszabályi kötelezettségek** 4](#_Toc195264653)

[**4. Az ösztöndíj formája és összege** 5](#_Toc195264654)

[**5. Jogosultsági feltételek, pályázati kategóriák** 5](#_Toc195264655)

[**7. A pályázat lebonyolítása** 7](#_Toc195264656)

[**8. Ösztöndíjas időszak** 8](#_Toc195264657)

[**9. A pályázat benyújtása** 8](#_Toc195264658)

[**10. Kötelező vállalások** 8](#_Toc195264659)

[**11. Bírálati szempontok** 9](#_Toc195264660)

[**12. Benyújtandó dokumentumok** 11](#_Toc195264661)

[**13. Témavezető feladatai** 12](#_Toc195264662)

[**14. Az ösztöndíj felhasználása, beszámolási rend** 12](#_Toc195264663)

[**15. Az ösztöndíj finanszírozásának módja** 13](#_Toc195264664)

[**16. A pályázat érvényességének formai ellenőrzése, hiánypótlás** 13](#_Toc195264665)

[**17. A bírálat folyamata** 14](#_Toc195264666)

[**18. Az ösztöndíj lemondása, szüneteltetése, az ösztöndíjas jogviszony megszűnése, egyéb rendelkezések** 14](#_Toc195264667)

[**19. Az intézményi támogatás elszámolása** 16](#_Toc195264668)

[**20. Nyilvánosság** 16](#_Toc195264669)

[**21. Egyéb feltételek** 16](#_Toc195264670)

[**22. Kifogáskezelés** 16](#_Toc195264671)

[**23. További információk** 17](#_Toc195264672)

[Mellékletek 18](#_Toc195264673)

[1. Melléklet: Támogatott képzések és szervezeti egységek 19](#_Toc195264674)

# **1.** **Értelmező rendelkezések**

Bármely KDP: a 2020. évi Kooperatív Doktori Program, a 2021. évi Kooperatív Doktori Program, a 2021. évi Kooperatív Doktori Program Nemzetvédelmi Alprogram, a 2023. évi Kooperatív Doktori Program, az Egyetemi Kutatói Ösztöndíj Program Kooperatív Doktori Program

EKÖP: Egyetemi Kutatói Ösztöndíj Program

EKÖP-KDP: Egyetemi Kutatói Ösztöndíj Program részeként megvalósuló Kooperatív Doktori Program

Kormányrendelet: a nemzeti felsőoktatási kiválóságról szóló 24/2013. (II. 5.) Korm. rendelet, valamint az innovációt, a felsőoktatást és a szakképzést érintő kormányrendeletek módosításáról szóló 84/2025. (IV. 22.)

NKFI Alap: Nemzeti Kutatási, Fejlesztési és Innovációs Alap

NKFI Hivatal: Nemzeti Kutatási, Fejlesztési és Innovációs Hivatal

Ösztöndíjas: az EKÖP ösztöndíjat elnyert pályázó

Pályázó: az EKÖP pályázatra pályázatot benyújtó személy

Támogató: **Budapesti Metropolitan Egyetem**

# **2. A pályázat célja**

**2.1.** A Kulturális és Innovációs Minisztérium a Nemzeti Kutatási, Fejlesztési és Innovációs Alapból (a továbbiakban: NKFI Alap), a Nemzeti Kutatási, Fejlesztési és Innovációs Hivatal (a továbbiakban: NKFI Hivatal) útján, a nemzeti felsőoktatási kiválóságról szóló 24/2013. (II. 5.) Korm. rendelet alapján támogatást biztosít a(z) ***Budapesti Metropolitan Egyetem*** számára az Egyetemi Kutatói Ösztöndíj Program kialakítása és működtetése céljából.

**2.2.** Az EKÖP célja a felsőoktatási intézmények oktatói és kutatói utánpótlásának, valamint az innovatív magyar vállalkozások kutató-fejlesztői utánpótlásának biztosítása, és a legtehetségesebb hallgatók a felsőoktatási tehetséggondozásba való bevonása.

**2.3.** A program 2025. évben meghirdetésre kerülő ösztöndíjpályázatai a felsőoktatásban részt vevő hallgatói, kutatói kiválóságot támogatják olyan – alapképzésben, mesterképzésben vagy doktori képzésben részt vevő – hallgatók, valamint fiatal oktatók, kutatók támogatásával, akik a felsőoktatási intézményben eredményes kutatási és alkotói tevékenységet folytatnak.

# **3. A felsőoktatási intézményre vonatkozó jogszabályi kötelezettségek**

**3.1.** Az EKÖP kerettel rendelkező felsőoktatási intézmény köteles valamennyi, a Kormányrendeletben nevesített képzési szinten – amennyiben ilyen képzést indít – meghirdetni az EKÖP ösztöndíj pályázatot.

**3.2.** Az EKÖP ösztöndíjpályázatokat a felsőoktatási intézmény hirdeti meg, amelyeket honlapján közzétesz. A felsőoktatási intézmény az EKÖP ösztöndíjpályázatokat a meghirdetést megelőzően legalább 30 nappal jóváhagyásra megküldi az NKFI Hivatal részére.

**3.3.** Az ösztöndíj pályázati eljárás elektronikus úton történő teljes lebonyolítását, ennek keretében különösen a pályázatok elbírálását, a támogatási döntés meghozatalát, az ösztöndíjprogrammal kapcsolatos szerződések elkészítését, valamint a pályázat útján elnyert ösztöndíj folyósítását a felsőoktatási intézmény végzi.

**3.4.** A felsőoktatási intézmény feladata továbbá évente legalább egy alkalommal rendezvényt szervezni az ösztöndíjasok és a már fokozatot szerzett volt ösztöndíjasok számára.

**3.5.** A felsőoktatási intézmény a fenti feladatokról az egyes tanévek vonatkozásában minden ösztöndíjas tanév november 30-ig szakmai és pénzügyi beszámolót készít a NKFI Hivatal részére. A szakmai és pénzügyi beszámoló minősítését a Kutatási Kiválósági Tanács figyelembe veszi a következő évi EKÖP keret megállapítása során.

# **4. Az ösztöndíj formája és összege**

**4.1.** A támogatás pályázat útján nyerhető el ösztöndíj formájában, amelynek a pályázó a pályázatában megjelölt bankszámlájára történő folyósításáról a Támogató gondoskodik.

**4.2.** Az ösztöndíj összege a Kormányrendelet alapján havonta **legalább** **125.000 Ft/hó/fő, legfeljebb 250.000 Ft/hó/fő.** Az ösztöndíjak mértéke és a támogatott képzések, doktori iskolák és szervezeti egységek az **1. mellékletben** található táblázat alapján kerülnek meghatározásra.

**4.3.** Az ösztöndíjas időszak időtartama lehet:

* 5 hónap (2025. szeptember 1. – 2026. január 31.)
* 10 hónap (2025. szeptember 1. – 2026. június 30.)
* 12 hónap (2025. szeptember 1. – 2026. augusztus 31.)

**4.4.** Az ösztöndíjas jogviszony megszűnik a jogosultságot megalapozó jogviszonynak az ösztöndíjas időszak alatti megszűnésével, illetve abszolutórium-megszerzés félévének utolsó napján.

# **5. Jogosultsági feltételek, pályázati kategóriák**

Jelen ösztöndíjpályázatra az alábbi feltételeknek maradéktalanul megfelelő természetes személy nyújthat be pályázatot, aki 45. életévét még nem töltötte be és kiemelkedő tudományos és/vagy szakmai és/vagy tanulmányi eredménnyel rendelkezik. A korhatárra vonatkozó feltételtől, különös méltánylást érdemlő körülmény fennállása esetén a rektor eltekinthet.

**5.1. Alapképzés kategóriában**

Alapképzés kategóriában az a személy nyújthat be pályázatot, aki a pályázat benyújtásakor, valamint várhatóan a 2025/2026. tanév első szemeszterében a Budapesti Metropolitan Egyetem bármely alapképzésén, bármely munkarendben aktív hallgatói jogviszonnyal és legalább egy lezárt félévvel rendelkezik, és teljesíti a következő feltételek valamelyikét:

* + alapképzésben teljesített utolsó két lezárt félévének súlyozott tanulmányi átlaga[[1]](#footnote-2) lezárt félévenként legalább „4,30” minősítésű, VAGY
	+ alapképzésben teljesített utolsó két lezárt félévének súlyozott tanulmányi átlaga lezárt félévenként legalább „4,00” minősítésű és emellett kari tudományos/művészeti diákköri konferencián 1-3. helyezést ért el, VAGY
	+ részt vett korábbi Országos Tudományos/Művészeti Diákköri Konferencián, VAGY
	+ részt vett korábbi nemzetközi tudományos/művészeti versenyen, VAGY
	+ rendelkezik tudományos publikációs vagy művészeti alkotó tevékenységgel.

Amennyiben a pályázó kizárólag egy lezárt félévvel rendelkezik, úgy a lezárt félévének súlyozott tanulmányi átlagát kell figyelembe venni.

**Alapképzési kategóriában kizárólag 5 hónapos időtartamra nyújtható be pályázat, azaz 2025. szeptember 1. – 2026. január 31. közötti időszakra.**

 **5.2. Mesterképzés kategóriában**

Mesterképzés kategóriában az a személy nyújthat be pályázatot, aki a pályázat benyújtásakor, valamint várhatóan a 2025/2026. tanév első szemeszterében a Budapesti Metropolitan Egyetem bármely mesterképzésén, bármely munkarendben aktív hallgatói jogviszonnyal rendelkezik, VAGY a Budapesti Metropolitan Egyetem bármely mesterképzésére felvételi kérelmet nyújtott be a 2025. évi általános felsőoktatási felvételi eljárásban, és teljesíti a következő feltételek valamelyikét:

* + utolsó két lezárt félévének[[2]](#footnote-3) súlyozott tanulmányi átlaga lezárt félévenként legalább „4,30” minősítésű, VAGY
	+ utolsó két lezárt félévének súlyozott tanulmányi átlaga lezárt félévenként legalább „4,00” minősítésű és emellett kari tudományos/művészeti diákköri konferencián 1-3. helyezést ért el, VAGY
	+ rész vett korábbi Országos Tudományos/Művészeti Diákköri Konferencián, VAGY
	+ részt vett korábbi nemzetközi tudományos/művészeti versenyen, VAGY
	+ rendelkezik tudományos publikációs vagy művészeti alkotó tevékenységgel.

**5.3. Fiatal oktató, kutató kategóriában**

Fiatal oktató, kutató kategóriában az e személy nyújthat be pályázatot, aki a Budapesti Metropolitan Egyetemen a 2025/2026. tanévben várhatóan oktatási és/vagy kutatási tevékenységet folytat, tudományos munkásságát a Magyar Tudományos Művek Tára adatbázisban (www.mtmt.hu) naprakészen vezeti és teljesíti a következő feltételek valamelyikét:

* + doktori képzésben abszolutóriumot szerzett és PhD vagy DLA fokozatát még nem szerezte meg, de várhatóan 2025. augusztus 31-éig megszerzi, vagy
	+ doktori képzésben fokozatát 2019. szeptember 1. után[[3]](#footnote-4) szerezte.

A jogosultsági feltételeknek a pályázat benyújtásakor, a hallgatói jogviszonyra, illetve oktatói/kutatói jogviszonyra és tudományos fokozatra vonatkozó feltételeknek az ösztöndíjas időszak első napjával kezdődően meg kell felelni. Mindegyik típusú pályázat esetén további feltétel, hogy a pályázók az ösztöndíjas jogviszony létesítésekor igazolni tudják a jogosultságot megalapozó jogviszonyukat.

**6. Kizáró okok**

**6.1.** Nem részesülhet ösztöndíjban az a pályázó:

* akiről hitelt érdemlően bebizonyosodik, hogy a pályázat benyújtásakor a támogatási döntés tartalmát érdemben befolyásoló, valótlan, hamis vagy megtévesztő adatot szolgáltatott, vagy ilyen nyilatkozatot tett,
* aki az EKÖP ösztöndíjas időszak alatt bármely KDP ösztöndíjban részesül,
* aki a pályázati felhívásban vagy az ösztöndíjszerződés megkötésének feltételeként meghatározott nyilatkozatokat nem teszi meg, dokumentumokat nem nyújtja be vagy a megtett nyilatkozatát visszavonja,
* aki a támogatási döntést meghozta, vagy aki a támogatási döntés meghozatalában döntés-előkészítőként részt vett.

**6.2.** Nem támogatható az a pályázat, amelynek megvalósítása, illetve a megvalósítás módja vagy eredménye:

* bűncselekménynek vagy bűncselekmény elkövetésére való felhívásnak minősül,
* alapvető emberi vagy alkotmányos jogot sért,
* a nemzet, a nemzeti, etnikai, nyelvi és más kisebbségek, valamint más nemzetek méltóságának és a társadalom más alapvető érdekeinek sérelmével jár, így különösen a közrendbe, a közerkölcsbe, a család és a kiskorúak védelmének követelményébe ütközik.

**7. A pályázat lebonyolítása**

**7.1.** A pályázatok támogatására és a program lebonyolítására rendelkezésre álló keretösszeg a Budapesti Metropolitan Egyetemen a 2025/2026. tanévben tervezetten 29.281.090 Ft, melyből **23.424.872**Ft az ösztöndíjkeret.

**7.2.** A benyújtott pályázatokat jelen pályázati felhívásban megadott módon és szempontok szerint a rektor által felkért szakértők pontozással értékelik. Az értékelt pályázatok rangsora alapján az ösztöndíjak odaítéléséről a rektor ***2025. július 18-ig*** dönt.

**7.3.** A szakértői értékelés alapján felállított rangsortól a rektor szakmai indokok alapján (pl. az intézmény stratégiai céljai mentén - Intézményfejlesztési Terv, kiemelt tudományág, kiemelt kutatási téma) eltérhet.

**7.4.** A támogatási döntést az intézmény a honlapján közzéteszi.

**7.5.** A Támogató feladata az ösztöndíjasok szakmai záró beszámolóinak minősítése, elfogadása vagy elutasítása.

# **8. Ösztöndíjas időszak**

**8.1.** Az ösztöndíjas időszak: a pályázati felhívás ***4.3.*** pontjában meghatározott időszak.

**8.2.** A támogatást elnyert pályázó a támogatási döntés meghozatalát megelőzően saját felelősségére korábban megkezdheti a pályázatában foglaltak végrehajtását. Az ösztöndíjas időszak hosszát, valamint kezdő- és záró időpontját a pályázatban foglaltak végrehajtásának korábbi megkezdése nem befolyásolja.

# **9. A pályázat benyújtása**

**9.1.** A pályázatokat ***2025. május 15. – 2025. június 15.*** között lehet benyújtani.

**9.2.** Az ösztöndíj egyéni támogatás, így a pályázat kizárólag egyénileg nyújtható be.

**9.3.** A pályázatok benyújtásának módja: elektronikus levél útján az ekop@metropolitan.hu címre, a 12. pontban felsorolt, benyújtáshoz szükséges dokumentumok csatolásával.

# **10. Kötelező vállalások**

**10.1.** A pályázó minden kategóriában vállalja, hogy:

* az ösztöndíjas időszakban témavezető felügyeletével[[4]](#footnote-5) (Fiatal oktató, kutató kategóriában önállóan) kutatási tevékenységet végez, valamint az ösztöndíjas időszak alatt a Támogató számára a tudományos kutatási, fejlesztési munkájuk eredményeit hozzáférhetővé teszi,
* részt vesz az intézményi EKÖP konferencián,
* közreműködik a felsőoktatási intézmény hallgatóinak felzárkóztatásban, illetve a tehetséggondozásban, továbbá
* a kutatási tevékenységének eredményét népszerűsíti.

**10.2. Alapképzés kategóriában:**

* az ösztöndíjas időszak alatt a kutatási tervéhez kapcsolódóan Tudományos Diákköri (TDK) dolgozatot készít és bármely felsőoktatási intézményben szervezett TDK-konferencián bemutatja,
* Az ösztöndíjas időszak alatt végzett kutatási/alkotó tevékenység eredményeit az intézményen belüli EKÖP rendezvényen és intézményen kívüli (hazai/nemzetközi) konferencián, egyéb szakmai rendezvényen ismerteti.
* Tudományos pályázat esetén az ösztöndíjas időszak alatt szemeszterenként legalább 2 magyar nyelvű vagy idegen nyelvű szakirodalmat feldolgoz, és azokból szakirodalmi összefoglaló tanulmányt készít az ösztöndíjas időszak végéig.
* Művészeti pályázat esetén az ösztöndíjas időszak végére egy olyan új, korábban nem publikált, nem bemutatott művet (vagy kidolgozott, prezentálható tervet) hoz létre, amely kapcsolódik a kutatási tervhez/művészeti programhoz. Elvárás az alkotói munkához kötődő írásmű, reflexió bemutatása két alkalommal.

**10.3. Mesterképzés kategóriában:**

* Az ösztöndíjas időszak alatt a kutatási tervéhez/művészeti programhoz kapcsolódóan Tudományos/Művészeti Diákköri (TDK/MDK) dolgozatot/pályamunkát készít és bármely felsőoktatási intézményben szervezett TDK-konferencián bemutatja.
* Az ösztöndíjas időszak alatt végzett kutatási tevékenység eredményeit az intézményen belüli EKÖP rendezvényen és intézményen kívüli (hazai/nemzetközi) konferencián, egyéb szakmai rendezvényen ismerteti.
* Tudományos pályázat esetén az ösztöndíjas időszak alatt szemeszterenként legalább 3 magyar nyelvű vagy idegen nyelvű szakirodalmat feldolgoz, és azokból szakirodalmi összefoglaló tanulmányt készít (amennyiben lehetséges további kutatási irány vagy irányok megjelölésével) az ösztöndíjas időszak végéig.
* Művészeti pályázat esetén az ösztöndíjas időszak végére egy olyan új, korábban nem publikált, nem bemutatott művet (vagy kidolgozott, prezentálható tervet) hoz létre, amely kapcsolódik a kutatási tervhez/művészeti programhoz. Elvárás az alkotói munkához kötődő írásmű, reflexió bemutatása két alkalommal.

**10.5. Fiatal oktató, kutató kategóriában:**

* Tudományos pályázat esetén az ösztöndíjas időszak alatt szemeszterenként legalább 3 magyar nyelvű vagy idegen nyelvű szakirodalmat feldolgoz, és azokból szakirodalmi összefoglaló tanulmányt készít (amennyiben lehetséges további kutatási irány vagy irányok megjelölésével) az ösztöndíjas időszak végéig.
* Művészeti pályázat esetén az ösztöndíjas időszak végére egy olyan új, korábban nem publikált, nem bemutatott művet (vagy kidolgozott, prezentálható tervet) hoz létre, amely kapcsolódik a kutatási tervhez/művészeti programhoz. Elvárás az alkotói munkához kötődő írásmű, reflexió bemutatása két alkalommal.

# **11. Bírálati szempontok**

***11.1. Alapképzés és Mesterképzés kategóriában***

|  |  |
| --- | --- |
| **VERSENYEREDMÉNYEK (2019. szeptember 1. napját követően elért eredmények)**  | **legfeljebb 75 pont** |
| A pályázó az Országos Tudományos Diákköri Tanács által adományozott Pro Scientia/Arte Aranyérem kitüntetésben részesült | 40 pont |
| A pályázó az Országos Tudományos Diákköri Konferencián (OTDK) elért I. helyezéssel rendelkezik | 35 pont |
| A pályázó az Országos Tudományos Diákköri Konferencián (OTDK) elért II. helyezéssel rendelkezik | 30 pont |
| A pályázó az Országos Tudományos Diákköri Konferencián (OTDK) elért III. helyezéssel rendelkezik | 25 pont |
| Kiemelkedő nemzetközi versenyeredmény | 35 pont |
| Egyéb nemzetközi versenyeredmény | 15 pont |

|  |  |
| --- | --- |
| **TANULMÁNYI ÉS SZAKMAI EREDMÉNYEK legfeljebb 55 pont** | **legfeljebb 55 pont** |
| Utolsó két lezárt félév súlyozott tanulmányi átlagának számtani átlaga (kizárólag egy lezárt félév esetén annak súlyozott tanulmányi átlag), mínusz 4, szorozva 30-cal. | 30 pont |
| **A pályázat benyújtásáig megvalósult tudományos, művészeti tevékenységek:**•TDK/MDK, OTDK részvétel (a Pro Scientia Aranyérem/minősített helyezéssel együtt járó részvétel ezen szempontnál nem vehető figyelembe)•tudományos/művészeti díjak, ösztöndíjak;•szakmai-közösségi tevékenység, részvétel kutatásokban, kutatási terepmunkában;•tudományos ismeretterjesztő/tudománynépszerűsítő tevékenység,•tudományos művészeti teljesítmény, nemzetközi megmérettetés;•publikációs tevékenység (publikációs lista alapján, elektronikusan feltöltött publikációk esetén elegendő az MTMT hivatkozás), egyéb publikált cikkek, közlemények, tanulmányok;•szakmai előadások/kiállítások tartása;•hazai és nemzetközi konferencián, kiállításon való részvétel;•egyéb releváns szakmai tevékenység bemutatása.Továbbá művészeti területen pályázók esetén: maximum 10 tételes szakmai portfólió összeállítása (művészeti produktum). | legfeljebb 25 pont |

|  |  |
| --- | --- |
| **TOVÁBBI SZEMPONTOK** | **legfeljebb 70 pont** |
| **Kutatási terv / Művészeti program**A kutatási terv/művészeti program kidolgozottsága, megvalósíthatósága, a téma tudományos fontossága, újszerűsége, nemzetstratégiai jelentősége, a kutatás eredményeinek közvetlen hasznosulása, hasznosíthatósága, publikációs/alkalmazási lehetőségei, a kutatás teljesítésének tervezett ütemezése, a kutatási témához kapcsolódó egyéb (nem témavezetői) ajánlás, vállalások, az eredmények megismertetésére vonatkozó kommunikációs terv. | legfeljebb30 pont |
| **Megadott szabadalom/mintaoltalom[[5]](#footnote-6)** | legfeljebb40 pont |
| A pályázó megadott szabadalommal vagy mintaoltalommal rendelkezik, amelyben a saját része legalább 50%. | 40 pont |
| A pályázó megadott szabadalommal vagy mintaoltalommal rendelkezik, amelyben a saját része 25-49%. | 20 pont |
| **Összesen:** | **legfeljebb 200 pont** |

***11.2.Fiatal oktató, kutató kategóriában***

|  |  |
| --- | --- |
| **Tudományos / alkotóművészi teljesítmény A pályázó MTMT-ben rögzített tudományos és/vagy művészeti eredményeinek átfogó értékelése, az adott tudományos vagy alkotóművészi szakterület sajátosságainak figyelembevételével.**  | **legfeljebb 100 pont** |
| **Megadott szabadalom/mintaoltalom[[6]](#footnote-7)** | **legfeljebb 50 pont** |
| A pályázó megadott szabadalommal rendelkezik, amelyben a saját része legalább 50%.  | 25 pont  |
| A pályázó megadott szabadalommal rendelkezik, amelyben a saját része 25-49%.  | 15 pont  |
| A pályázó megadott mintaoltalommal rendelkezik, amelyben a saját része legalább 50%.  | 25 pont  |
| A pályázó megadott mintaoltalommal rendelkezik, amelyben a saját része 25-49%.  | 15 pont  |
| **Egyéb szakmai tevékenység** (pl. tudományos ismeretterjesztő tevékenység, részvétel a tudományos közéletben, szerkesztői, szakértői, bírálói tevékenység stb.) | **legfeljebb 20 pont** |
| **Kutatási terv / Művészeti program** A kutatási terv/művészeti program kidolgozottsága, megvalósíthatósága, a téma tudományos fontossága, újszerűsége, nemzetstratégiai jelentősége, a kutatás eredményeinek közvetlen hasznosíthatósága, publikációs/alkalmazási lehetőségei, a kutatás teljesítésének tervezett ütemezése, a kutatási témához kapcsolódó egyéb (nem témavezetői) ajánlás, vállalások, az eredmények megismertetésére vonatkozó kommunikációs terv  | **legfeljebb 30 pont** |
| **Összesen:**  | **legfeljebb 200 pont** |

# **12. Benyújtandó dokumentumok**

A pályázat a következő dokumentumok megküldésével nyújtható be:

* A 2. sz. melléklet szerinti Kutatási terv/Művészeti program, a pályázó aláírásával, PDF formátumban. (A témavezető aláírása nem feltétel, alapképzés és mesterképzés kategóriában a nyertes pályázatok esetében a 15. pont szerinti Ösztöndíjszerződés megkötése előtt szükséges a témavezető által aláírt Kutatási terv/Művészeti program benyújtása.)
* A 3. sz. melléklet szerinti kitöltött Pályázati adatlap, Excel (xls, xlsx) formátumban, valamint aláírva, PDF formátumban is.
* A 4. sz. melléklet szerinti Pályázói nyilatkozat, a pályázó aláírásával, PDF formátumban.
* Az 5. pontban meghatározott jogosultsági feltételeket igazoló tanulmányi átlagokról csak abban az esetben kell igazolást benyújtani, ha azok nem a Budapesti Metropolitan Egyetemen lezárt félévre/félévekre vonatkoznak.
* További, a pályázati jogosultsági feltételeket és pontszámítást alátámasztó dokumentumok (versenyeredmények, tudományos tevékenység igazolása stb., minden olyan igazolás, amely releváns a pályázó szakmai életútjában és kapcsolható a bírálati szempontokhoz).

A sajátkezű vagy elektronikus aláírással ellátott dokumentumokkal szembeni elvárások:

* a Digitális Állampolgár mobilalkalmazás digitális aláírás funkciójának használatával, vagy bármely más, fokozott biztonságú minősített elektronikus aláírás-szolgáltatással hitelesített dokumentum, vagy
* nyomtatott és kézzel aláírt dokumentum szkennelt formátuma fogadható el.

A beküldött dokumentumoknak jól olvashatónak, értelmezhetőnek kell lenniük. Az olvashatatlan, értelmezhetetlen, megnyithatatlan pályázati anyag – a 16.3 pont értelmében – a pályázat elutasítását eredményezheti.

# **13. Témavezető feladatai**

**13.1.** A témavezető feladata az ösztöndíjas időszak alatt az ösztöndíjas kutatási terve megvalósításához kapcsolódó szakmai segítségnyújtás, valamint a kutatási tevékenység ellátása érdekében rendszeres kapcsolattartás az ösztöndíjassal, konzultációs lap készítése. Továbbá az ösztöndíjas szakmai záró beszámolója részeként témavezetői szakmai értékelés készítése.

**13.2.** A témavezető feladatai keretében legalább havonta egy alkalommal köteles személyes/online konzultációt folytatni az ösztöndíjassal a kutatási tevékenysége szakmai támogatása érdekében, amelynek igazolására az ösztöndíjas által is aláírt konzultációs lapot állít ki, mely az ösztöndíjas szakmai záró beszámolójához kerül csatolásra.

**13.3.** A témavezető az EKÖP keret terhére díjazásra nem jogosult.

# **14. Az ösztöndíj felhasználása, beszámolási rend**

**14.1.** Az ösztöndíj teljes összege elszámolási kötelezettség terhe nélkül szabadon felhasználható.

**14.2.** Az ösztöndíjas köteles az ösztöndíjszerződésben rögzített ösztöndíjas időszak utolsó napjától számított ***30 napon*** belül részletes, a Felhívásban közölt kötelező vállalások és a vállalt kutatási tervben rögzített feladatok végrehajtásáról **szakmai záró beszámolót** benyújtani a Támogató részére az ekop@metropolitan.hu elektronikus címre megküldve.

**14.3.** A szakmai záró beszámoló minősítését a Támogató legkésőbb ***2026. október 31. napjáig*** végzi.

# **15. Az ösztöndíj finanszírozásának módja**

**15.1.** A Támogató az ösztöndíjasokkal szerződést (a továbbiakban: Ösztöndíjszerződés) köt, melyben rögzíti az ösztöndíj folyósításának feltételeit és szabályait. Az Ösztöndíjszerződések megkötését követően kezdődhet az ösztöndíjak folyósítása az ösztöndíjasok részére. Az Ösztöndíjszerződés megkötésének feltétele, hogy az ösztöndíjas adóazonosító jellel rendelkezzen.

**15.2.** Az ösztöndíjas tudomásul veszi, hogy a személyi jövedelemadóról szóló 1995. évi CXVII. törvény 1. számú melléklete 4.12.1. c), 4.12.2., illetve 4.12.3. pontja szerint a részére kifizetett ösztöndíj – a magyar jog szerint – személyi jövedelemadó-mentes bevétel.

**15.3.** Az ösztöndíj fogadásához a pályázónak, legkésőbb az Ösztöndíjszerződés megkötésének napjától az ösztöndíjas jogviszony végéig magyarországi pénzintézetnél vezetett bankszámlával kell rendelkeznie.

# **16. A pályázat érvényességének formai ellenőrzése, hiánypótlás**

**16.1.** A pályázatok befogadását és formai ellenőrzését a Támogató végzi.

**16.2.** A Támogató a pályázat beérkezését követő hetedik napig tájékoztatja a pályázót arról, hogy a pályázat befogadásra került és annak érdemi elbírálása megkezdődött, illetve érdemi vizsgálat nélküli elutasítás esetén az elutasítás okáról és a kifogás benyújtásának módjáról.

Érdemi vizsgálat nélkül elutasításra kerül az azonos pályázó által jelen felhívás keretében benyújtott több pályázat közül az, amelyiket a pályázó később nyújtotta be (függetlenül az elsőként benyújtott pályázat eredményétől).

**16.3.** Az alábbi esetekben hiánypótlásnak nincs helye, a pályázat érdemi vizsgálat nélkül elutasításra kerül:

* a pályázó nem felel meg az 5. pontban meghatározott követelményeknek,
* a pályázat olvashatatlan, illetve, ha hamis vagy megtévesztő adatot tartalmaz,
* a pályázat nem tartalmazza a 2. melléklet szerint elkészített és a pályázó által a 12. pont szerint aláírt kutatási tervet/művészeti programot.

**16.4.** Amennyiben a Támogató a pályázat formai ellenőrzése során megállapítja, hogy a pályázat hiányos, és a hiányosságok olyan jellegűek, hogy azok hiánypótlás során pótolhatók és a pályázat hiánypótlással formailag megfelelővé tehető, úgy a pályázót egy alkalommal a Pályázati Adatlapon megadott e-mail címére megküldésre kerülő elektronikus értesítésben – a hibák, hiányosságok, valamint a hiánypótlás módjának egyidejű megjelölése mellett − hiánypótlásra szólítja fel, legfeljebb az értesítés megküldésétől számított 5 munkanapos hiánypótlási határidő megjelölésével.

16.5. Érvénytelen a pályázat a 16.3. pontban felsorolt esetekben, illetve, ha a pályázó hiánypótlás keretében sem pótolta a hiányosságokat vagy azoknak nem a hiánypótlási felhívásban meghatározott módon, vagy nem a hiánypótlási felhívásban megjelölt határidőre tett eleget. Érvénytelen pályázat esetén a Támogató megállapítja a pályázat érvénytelenségét és az érvénytelenség okának megjelölésével elektronikus úton értesítést küld a pályázónak a pályázat további vizsgálat nélküli elutasításáról.

**16.6.** A pályázat formai ellenőrzésének eredményéről a Támogató legkésőbb ***2025. június 30-ig*** értesítést küld a pályázónak.

# **17. A bírálat folyamata**

**17.1.** A pályázó kérelmére a Támogató elektronikus úton lehetőséget biztosít a bírálatokba történő betekintésre, a bírálók anonimitásának megőrzése mellett.

**17.2.** A benyújtott pályázatok befogadásáról és formai ellenőrzéséről az Egyetem a pályázat benyújtását követő két héten belül gondoskodik.

**17.3.** A benyújtott és a befogadási, illetve formai követelményeknek megfelelő pályázatokat jelen Pályázati Kiírásban megadott szempontok szerint az Egyetem tudományos és innovációs rektorhelyettese által – a kari tudományos ügyekben illetékes dékánhelyettesek javaslatai alapján – felkért szakértők pontozással értékelik. Nem kérhető fel értékelésre az a szakértő, aki a pályázat benyújtójának TDK/MDK vagy szakdolgozati témavezetője (volt), vagy aki a pályázat kutatási tervének/művészeti programjának elkészítésében részt vett, vagy aki a pályázónak a Polgári Törvénykönyvről szóló 2013. évi V. törvény 8:1. § (1) bekezdés 2. pontja alapján hozzátartozója, vagy akivel kapcsolatosan olyan egyéb körülmény áll fenn, amely akadályozná vagy gátolná a pályázat pártatlan elbírálását.

**17.4.** Az értékelt pályázatokat az Egyetem Tudományos Tanácsa karonként és meghirdetett kategóriák szerint rangsorolja, valamint javaslatot tesz a támogatandó pályázatokra. A szakértői értékelés figyelembevételével felállított rangsortól a rektor szakmai indokok alapján (pl. az intézmény stratégiai céljai mentén) eltérhet. A támogatói döntést az Egyetem rektora hozza meg 2025. július 18-ig. A támogatásról szóló döntés nem minősül kötelezettség-vállalásnak, ahhoz a 15. pont szerinti Ösztöndíjszerződés aláírása szükséges.

**17.5.** A pályázó kérelmére a Támogató elektronikus úton lehetőséget biztosít a bírálatokba történő betekintésre, a bírálók anonimitásának megőrzése mellett.

# **18. Az ösztöndíj lemondása, szüneteltetése, az ösztöndíjas jogviszony megszűnése, egyéb rendelkezések**

**18.1. Lemondás**

Amennyiben a pályázó, illetve az ösztöndíjas lemond az ösztöndíjáról, haladéktalanul írásban kell értesítenie a Támogatót. A lemondás bejelentése hónapjának első napjától az ösztöndíjas ösztöndíjra nem jogosult, részére az ösztöndíj nem folyósítható, ha mégis megtörtént a kifizetése, úgy köteles az ösztöndíjas a jogosulatlanul igénybe vett ösztöndíjat külön felszólítás nélkül visszautalni a Támogatónak a lemondástól számított 30 napon belül. A lemondás bejelentése napjától számított 30 napon belül az ösztöndíjasnak szakmai záró beszámolót kell benyújtania a rektornak címezve és az ekop@metropolitan.hu elektronikus címre megküldve Támogatónak, melyet a Támogató szakértők felkérésével értékel. Amennyiben a beszámolót az ösztöndíjas nem nyújtja be vagy a beszámolót és a lemondás okát a Támogató nem fogadja el, javaslatot tehet az ösztöndíjas három évre történő kizárására. A Támogató megállapíthat továbbá az ösztöndíj korábbi kifizetései kapcsán jogosulatlanul igénybe vett támogatást. Jogosulatlanul igénybe vett támogatás esetén a visszafizetési kötelezettség az ösztöndíjas által jogosulatlanul igénybe vett támogatás összegére terjed ki. A jogosulatlanul kifizetésre kerülő ösztöndíjat a Támogató visszaköveteli az ösztöndíjastól.

**18.2. Szüneteltetés**

Amennyiben tartós betegség, várandósság, gyermek születése, hosszabb külföldi tartózkodás, egyéb méltányolható ok a benyújtott pályázat eredeti formában történő végrehajtását akadályozza, vagy az ösztöndíjasnak a hallgatói jogviszonya szünetel (passzív félév), de szándékában áll a kutatást folytatnia, lehetősége van az ösztöndíjas jogviszony alatt legalább 2 - legfeljebb 5 hónap időtartamra (törthónap nem lehetséges) szüneteltetni az ösztöndíjas jogviszonyát. Az ösztöndíjas jogviszony szüneteltetése iránti kérelmet és annak mellékleteként a módosított kutatási tervet a szüneteltetés okát alátámasztó dokumentumok csatolásával a rektornak címezve az ekop@metropolitan.hu elektronikus címre megküldve kell benyújtani, melyről a Támogató – szükség esetén szakértők bevonásával – dönt. Amennyiben az ösztöndíjas az ösztöndíjas jogviszonyát szünetelteti, a szüneteltetés idejére ösztöndíjra nem jogosult. Amennyiben a szüneteltetés időtartamára vonatkozóan megtörtént az ösztöndíj kifizetése, úgy köteles az ösztöndíjas azt külön felszólítás nélkül 30 napon belül visszautalni a Támogatónak. Az ösztöndíjas jogviszony szüneteltetésének időtartama nem hosszabbítja meg az ösztöndíjas jogviszony időtartamát.

**18.3. Az ösztöndíjas jogviszony megszűnése**

**18.3.1. Nem megfelelő teljesítés**

Amennyiben az ösztöndíjas az ösztöndíjszerződésben foglaltakat nem, vagy nem megfelelően teljesíti, a Támogató dönthet a támogatás visszavonásáról, valamint a korábbi kifizetések kapcsán jogosulatlanul igénybe vett támogatást állapíthat meg. Jogosulatlanul igénybe vett támogatás esetén
a visszafizetési kötelezettség az ösztöndíjas számára a jogosulatlanul folyósított támogatás összegére terjed ki. A jogosulatlanul igénybe vett ösztöndíjat a Támogató visszaköveteli az ösztöndíjastól. Az ösztöndíjas jogviszony a Támogató támogatás visszavonásáról szóló döntésének írásbeli értesítése napján szűnik meg, melytől számított 30 napon belül a kutatási tevékenység megvalósításáról szakmai záró beszámolót kell benyújtania a rektornak címezve és az ekop@metropolitan.hu elektronikus címre megküldve, melyet a Támogató szakértők felkérésével értékel.

**18.3.2. Jogosultságot megalapozó jogviszony megszűnése**

Amennyiben az ösztöndíjasnak az ösztöndíjas időszak alatt megszűnik a jogosultságot megalapozó jogviszonya, úgy az ösztöndíjas jogviszonya, ebből következően az ösztöndíj folyósítása is megszűnik. A jogosultságot megalapozó jogviszony megszűnése hónapjának első napjától az ösztöndíjas ösztöndíjra nem jogosult. A jogosulatlanul kifizetésre kerülő ösztöndíjat az ösztöndíjasnak vissza kell fizetnie a Támogató számára. A jogosultságot megalapozó jogviszony megszűnése (egyben az ösztöndíjas jogviszony megszűnése napja) napjától számított 30 napon belül a kutatás megvalósításáról az ösztöndíjas szakmai záró beszámolót kell benyújtania a rektornak címezve és az ekop@metropolitan.hu elektronikus címre megküldve, melyet a Támogató szakértők felkérésével értékel.

**18.4. Felsőoktatási intézményváltás és/vagy felsőoktatási intézményen belüli kar- vagy szakváltás**

Felsőoktatási intézményváltásra vagy felsőoktatási intézményen belüli kar-, vagy szakváltásra az ösztöndíjas időszak alatt nincs lehetőség. Amennyiben az ösztöndíjas az ösztöndíjas időszakon belül felsőoktatási intézményt, kart vagy szakot vált, ösztöndíjas jogviszonya megszűnik, az intézmény-, kar-, szakváltásról szóló intézményi döntés jogerőre emelkedésének napjától a számára megítélt ösztöndíjra nem jogosult. Az ösztöndíjas jogviszony megszűnése napjától (az intézményi döntés jogerőre emelkedésének napjától) számított 30 napon belül az ösztöndíjasnak a kutatási tevékenység megvalósításáról szakmai záró beszámolót kell benyújtania a rektornak címezve és az ekop@metropolitan.hu elektronikus címre megküldve, melyet a Támogató szakértők felkérésével értékel.

# **19. Az intézményi támogatás elszámolása**

A felsőoktatási intézmény elszámolására az NKFI Hivatal által a felsőoktatási intézmény részére kibocsátott támogatói okirat rendelkezései az irányadóak.

# **20. Nyilvánosság**

Az ösztöndíjasnak kommunikációjában, illetve kiadványaiban meg kell jelölnie az Egyetemi Kutatói Ösztöndíj Program [University Research Scholarship Programme (EKÖP)] megnevezést, a Kulturális és Innovációs Minisztérium (Ministry of Culture and Innovation) nevét, valamint a Nemzeti Kutatási, Fejlesztési és Innovációs Alap (National Research, Development and Innovation Fund) nevét és – amennyiben a kommunikáció formája azt lehetővé teszi – annak hivatalos grafikai logóját. A logó letölthető a következő oldalról: www.nkfih.gov.hu.

# **21. Egyéb feltételek**

A pályázó és a témavezető a rá vonatkozó nyilatkozat aláírásával az ott rögzítetteknek megfelelően hozzájárul személyes adatainak a Támogató, a Kulturális és Innovációs Minisztérium és a Nemzeti Kutatási, Fejlesztési és Innovációs Hivatal általi kezeléséhez.

# **22. Kifogáskezelés**

**22.1.** A támogatási döntés ellen más szervhez jogorvoslati kérelem nem nyújtható be.

A pályázó, illetve nyertes pályázat esetén az Ösztöndíjas kifogást nyújthat be az Egyetem Tudományos Tanácsához az ekop@metropolitan.hu elektronikus címre megküldve, ha a pályázati eljárás vagy a támogatási döntés meghozatalára, az ösztöndíjszerződés megkötésére, az ösztöndíj-támogatás folyósítására vagy visszakövetelésére vonatkozó eljárás jogszabálysértő, illetve a Pályázati Felhívásba vagy az ösztöndíjszerződésbe ütközik. A kifogás benyújtására a kifogásolt döntés, intézkedés kézhezvételétől számított 10 napon belül írásban van lehetőség. A Tudományos Tanács a benyújtott kifogást a kézhezvételtől számított 30 napon belül megvizsgálja és érdemben elbírálja, a döntésről annak meghozatalát követően 5 munkanapon belül tájékoztatja a kifogás benyújtóját.

# **23. További információk**

**23.1.** A Felhívás és annak mellékletei együtt képezik a pályázati dokumentációt és tartalmazzák a pályázat benyújtásához szükséges összes feltételt.

**23.2.** A pályázati csomag dokumentumai letölthetőek a Budapesti Metropolitan Egyetem felületéről: <https://www.metropolitan.hu/ekop>

**23.3.** A pályázó a pályázattal kapcsolatos további információkról tájékoztatást az alábbi elérhetőségen kérhet:

***ekop@metropolitan.hu***

# Mellékletek

1. Támogatott képzések, doktori iskolák és szervezeti egységek
2. Kutatási terv/Művészeti program
3. Pályázati adatlap (az adatlapon a pályázó megjelöli a kutatási témájának tudományterületi és tudományági besorolását, valamint a képzési területét az NKFI Hivatal honlapján megadott, itt található lista alapján)
4. Pályázói nyilatkozat
5. Témavezetői nyilatkozat

# 1. Melléklet: Támogatott képzések és szervezeti egységek

|  |  |  |  |
| --- | --- | --- | --- |
| **Kategória** | **Képzés neve / Szervezeti egység** | **Ösztöndíj havi összege** | **Ösztöndíjas időszak hozza** |
| ***Alapképzés*** | A Budapesti Metropolitan Egyetem által meghirdetett bármely alapképzés | ***125 ezer Ft*** | ***max. 5 hónap*** |
| ***Mesterképzés*** | A Budapesti Metropolitan Egyetem által meghirdetett bármely mesterképzés | ***150 ezer Ft*** | ***min. 5 hónap******max. 10 hónap*** |
| ***Fiatal oktató, kutató*** | A Budapesti Metropolitan Egyetem bármely szervezeti egysége | ***150 ezer Ft*** | ***12 hónap*** |

1. a Felsőoktatási törvény egyes rendelkezéseinek végrehajtásáról szóló 87/2015. (IV. 9.) Korm. rendelet 57. § (3) bekezdése alapján számítva. [↑](#footnote-ref-2)
2. Függetlenül attól, hogy a lezárt félév alapképzésben vagy mesterképzésben végzett tanulmányokra vonatkozott. [↑](#footnote-ref-3)
3. A Kiválósági kormányrendelet 10. § (2) bek. alapján az (1) bekezdés d) pontja szerinti időtartam vonatkozásában a Felsőoktatási törvény 45. § (2) bekezdése szerinti feltételek fennállása esetén a felsőoktatási intézmény méltányosságot gyakorolhat. [↑](#footnote-ref-4)
4. Oktatói, kutatói munkaviszonnyal, vagy munkavégzésre irányuló egyéb jogviszonnyal rendelkező személy, aki az ösztöndíjas kutatási tervében/művészeti programjában vállalt tudományághoz tartozóan oktatási, kutatási tevékenységet végez. Igény esetén a felsőoktatási intézmények Tudományos Diákköri (TDK) hálózatai segítenek a témavezető kiválasztásában. Elérhetőségük a https://otdk.hu/intezmenyeknek/tdt-felelos oldalon található. [↑](#footnote-ref-5)
5. amennyiben a pályázó több szabadalommal/mintaoltalommal rendelkezik, úgy azokból egy vehető figyelembe, azaz ezen szempontokra egyszer adható maximum 40 pont [↑](#footnote-ref-6)
6. amennyiben a pályázó több szabadalommal és/vagy több mintaoltalommal rendelkezik, úgy azokból egy-egy vehető figyelembe, azaz ezen szempontokra egyszer adható maximum 25-25 pont (összesen legfeljebb 50 pont) [↑](#footnote-ref-7)